
	«Άτομα με αναπηρία 

Άτομα με ίσα δικαιώματα»
στο Σπίτι της Κύπρου

Την Παρασκευή 8 Σεπτεμβρίου 2023, η Πρεσβεία της Κυπριακής Δημοκρατίας διοργάνωσε, στο Σπίτι της Κύπρου, την εκδήλωση με θέμα, «Άτομα με αναπηρία – Άτομα με ίσα δικαιώματα».
Στην εκδήλωση ο δεκάχρονος Παναγιώτης Νικολουδάκης αναφέρθηκε στην προσωπική του εμπειρία, ενθαρρύνοντας όλους, με μεγάλη σοφία, παρά το νεαρό της ηλικίας του, να αγωνίζονται και μην τα παρατούν, αφού, όπως είπε, «αν τα παρατήσουμε δεν φέρνουμε κανέναν στόχο μας σε πέρας».

Ο Πρέσβης της Κυπριακής Δημοκρατίας, Δρ Κυριάκος Κενεβέζος, μεταξύ άλλων αναφέρθηκε στον αποκλεισμό και τη στέρηση ίσων ευκαιριών που αντιμετωπίζουν οι συνάνθρωποί μας με ειδικές ανάγκες, καθώς επίσης και στην υποχρέωση όλων σε θεσμικό, συλλογικό και προσωπικό επίπεδο, απορρίπτοντας παρωχημένα στερεότυπα, προκαταλήψεις και πρακτικές, να ανταποκριθούν με ευαισθησία και αποτελεσματικότητα στις ιδιαιτερότητες των ανθρώπων με αναπηρία.
Η Αναπληρώτρια Καθηγήτρια Ενιαίας Εκπαίδευσης του Τμήματος Επιστημών της Αγωγής του Πανεπιστημίου Κύπρου η κ. Σιμώνη Συμεωνίδου, μίλησε κυρίως για την εκπαιδευτική κοινότητα, για τη σωστή εκπαίδευση των δασκάλων αλλά και των μαθητών, προωθώντας την ισότιμη μεταχείριση χωρίς να προβάλλεται η διαφορετικότητα των παιδιών με αναπηρία.
Η εκδήλωση πραγματοποιήθηκε με τη στήριξη του Υφυπουργείου Πολιτισμού της Κυπριακής Δημοκρατίας.

Συνδέσμο παρακολούθησης: https://diavlos.grnet.gr/room/1607?eventid=14637

